Atro Benbilidəki müharibə

Atro Benbilidəki müharibə haqqında danışmağa davam etdi. Müharibə yayılırdı. Atronun diliylə desək - “geniş miqyaslı hərbi əməliyyata” çevrilirdi. - Bu ölkənin insanları müharibəni dəstəkləyirmi? Şevek onun strategiya üzərinə apardığı nitqini yarıda kəsərək soruşdu. Küçə qəzetlərində bu mövzuda heç bir əxlaqi mühakimənin aparılmamasına heyrət edirdi. Təmtəraqlı həyəcanları yoxa çıxmışdı. Cümlələr çox vaxt eynilə hökümətin çap elədiyi telefaks bülletenlərinə oxşayırdı. - Dəstək? Deyirsən gedib lənətəgəlmiş Tu əsgərlərinin önünə uzanaq, onlar da üstümüzdən tapdalayıb keçsinlər? Bir supergüc olaraq statusumuz təhlükədədir! - Mən insanları deyirəm, dövləti deyil. İnsanlar ... vuruşmalı olanları. - Nə olub onlara? Onlar belə kütləvi hərbi çağırışlara alışıblar. Onlar elə bunun üçün vardılar, əziz həmkarım! Vətən uğrunda ölmək. Hə, bir şey daha deyim sənə - əmr altında düşdümü yer üzündə io sıravisindən daha güclü əsgər yoxdur. Əmin amanlıq, sülhdə pasifizm nağılları danışmağı xoşlayırlar ancaq cəngavərlik çox uzaqda deyil, dərinin bir balaca altındadır. Sıravi əsgər millətimizin, vətənimizin ən böyük ehtiyatıdır. Biz onlar sayəsində belə dünya lideri olmuşuq. - Üst üstə təpələnmiş ölü bədənlərin üstündən dırmaşaraq? Atro onu eşitmədi. Şevek sözləri elə demişdi ki, qəzəb, yaxud yaşlı adamı incitmək istəməyişi, səsini batırmışdı. - Xeyr. Atro davam edirdi. Vətən təhlükəyə altındadırsa insanların ruhunu polad kimi həqiqi olduğunu görürsən. Bir iki tör-töküntü qorxaqlar Nioda, dəyirmən qəsəbələrində iki müharibə arası səs küy edirlər, lakin bayraq təhlükə altında olduğunda insanların necə cərgəyə düzüldüklərini görmək möhtəşəmdir. Bilirəm, bilirəm, siz bunlara inanmırsınız. Bilirsiniz, odoizmin səhvi haradadır, əzizim? O qadın kimidir. Bəsitcə həyatın o igid və cəsur yönünü hesaba qatmır. Necə deyir qoca şair - `Qan və polad, savaşın parıltısı`. Cəsarəti anlamır. Bayraq eşqindən xəbərsizdir.

Le Guin, Mülksüzlər
 * 1) lələtəpəpsixozu

2016-04-12